Per Ørum Jørgensen (KF), 2006-04-07:
Dette lovforslag om omførsel åbner op for nytænkning og konceptudvikling.
Lovforslaget vil efter min bedste overbevisning vise sig at blive til stor gavn og glæde, ikke mindst i de tyndtbefolkede områder, hvor der er langt til det nærmeste indkøbssted.
I Det Konservative Folkeparti lægger vi stor vægt på, at f.eks. ældre borgere i landsbyerne med lovforslaget nu kan få mulighed for at købe dagligvarer ved deres hjem i stedet for at skulle tilbagelægge flere kilometer for at købe en liter letmælk.
At sigtet er rettet mod at sikre mindre købmænd og andre forretningsdrivende understreges af, at selskaber ikke må foretage omførsel.
Dette er forbeholdt personligt ejede virksomheder.
Hvis selskaber fik lov, kunne nogle måske føle sig fristet til at etablere flere selskaber og dermed en hel anden omsætningsgrænse end den, der er nævnt i lovforslaget.
Det er naturligvis heller ikke meningen at skabe store rullende stormarkeder eller supermarkeder, eller hvad det nu var, fru Karen Hækkerup fik det betegnet som, men derimod at skabe et marked for rullende købmænd, som supplerer de fastliggende indkøbssteder.
Jeg må på baggrund af Socialdemokraternes kovending her i dag sige, at jeg er meget forundret.
Vi har ikke på noget tidspunkt været i tvivl om, at Socialdemokraterne også tænkte på fru Hansen ude i landsbyen, som har langt til nærmeste indkøbssted.
Jeg tilslutter mig helt det, som også Venstres ordfører var inde på: at man af populistiske årsager på grund af kaos i det ellers så hæderkronede parti har valgt at tage det her lovforslag som gidsel i en populistisk kampagne, som man har rettet mod familie- og forbrugerministeren.
Det synes jeg er sørgeligt, og jeg håber så inderligt, at Socialdemokraterne tager sig sammen i den her sag og er med til også at tage hånd om de mennesker, der bor i landsbyerne, og som har langt til nærmeste indkøbssted.
Jeg kan ikke se den sammenhæng og se, hvordan den løsning i praksis kunne gennemføres, hvor de, vi nu giver mulighed for at etablere forretning på de her vilkår, absolut skal gøre det fra en eksisterende butik.
Tværtimod synes jeg, at vi her giver mulighed for nytænkning og konceptudvikling til glæde og gavn for forbrugerne og borgerne ikke mindst i de tyndt befolkede områder.
At man så over natten har skiftet holdning, må jeg indrømme at jeg er yderst overrasket over.
Generelt vil jeg sige, at vi støtter det her lovforslag.
Vi synes, det er et stort plus.
Det kan være med til at udvikle detailhandelen i Danmark.
Vi nærer altså ikke de bekymringer for, at dette skulle blive wild west og give dårligere fødevarekontrol og alle de der ting, som vi har hørt bl.a. fra Socialdemokraternes side.
Jeg vil sige, at hvis man der var konsekvent i den holdning, som Socialdemokraterne har fremført i dag, kan der jo ikke åbnes en eneste ny købmands- eller slagterbutik.
Vi kan jo heller ikke have folk til at sælge ost eller mælk, eller hvad der ellers findes af fødevarer, som omsættes fra lastbiler rundtomkring, og vi kan jo ikke åbne en eneste købmandsforretning, før vi skal til at tilføre ekstra penge!
Det synes jeg er useriøst, og jeg må indrømme, at jeg er overrasket og skuffet over, at Socialdemokraterne i det her tilfælde har valgt en så populistisk indgangsvinkel til et rigtig godt lovforslag, og jeg vil gerne kvittere for, at Det Radikale Venstre viser fornuft og også indsigt i forbindelse med det her lovforslag.
M073s55675622nakl.fm Page 5605 Wednesday, June 7, 2006 9:30 AM
Jeg deler ikke de bekymringer.
Jeg synes faktisk, at man i dette lovforslag har taget højde for de bekymringer, der reelt var sidst, det blev drøftet, nemlig om det kunne føre til mere snyd med afgifter og skatter osv.
Jeg tror faktisk, at fru Karen Hækkerup vil benytte den her lejlighed til at drage en helt anden debat ind, en debat, som vi jo tydeligt kan se omkring vores fødevaresikkerhed, som Socialdemokraterne fører sig voldsomt frem på.
Jeg synes, det er urimeligt, at man totalt har mistet overblikket i Socialdemokratiet og faktisk nærmest virker politisk handlingslammet i øjeblikket.
Det må det, at man ikke kan skille tingene fra hinanden, jo tages som udtryk for.
Hvis fru Karen Hækkerup var konsekvent, ville det betyde, at vi ikke her i Danmark kan åbne en eneste butik hverken af den ene eller den anden art, der sælger fødevarer.
Det er jo konsekvensen af den retning, som Socialdemokraterne har taget her.